[{"text_idx": "#000000", "text": "Kas ja kuidas aknaid katta?"}, {"text_idx": "#000001", "text": "Ka\u0308tte on jo\u0303udnud su\u0308gis, loodus hakkab meie po\u0303hjamaises ajavo\u0308o\u0308ndis uut leheku\u0308lge po\u0308o\u0308rama. Pa\u0308evavalgust ja\u0308tkub u\u0308lekohtuselt napiks ajaks, o\u0308o\u0308pimedust aga lo\u0303putult pikkadeks tundideks. Nii su\u0308ttivadki juba varajastel hommikutundidel elumajade akendes erksad tulukesed, mis alles hilistel o\u0303htutundidel uniselt ja aegamisi kustuvad. So\u0303ites mo\u0308o\u0308da o\u0303htust Eestimaad, langeb pilk paratamatult akendele, mis vo\u0303o\u0303raste pilkude eest kaetud vo\u0303i ko\u0303igile avatud on."}, {"text_idx": "#000002", "text": "Meie aknakultuur on paiguti va\u0308ga kirju ja omana\u0308oline. Elumaja vo\u0303ib olla va\u0308ike ja armetu, aga kardinad peavad ees olema rikkalikud. Kardinatu\u0308lli valik on aegade algusest olnud pererahva jo\u0303ukuse ja heaolu ma\u0308rgiks. Kui majja tuleb uus noorik, vahetatakse kogu maja akendel vanad kardinad uute vastu va\u0308lja. Kardinavaliku ja\u0308rgi otsustab ku\u0308larahvas, kui rahaka ja maitseka perenaisega tegemist on. Kardinaid vahetatakse tihti, jo\u0303uludeks ja u\u0308lesto\u0303usmispu\u0308hadeks pannakse kindlasti uued ette."}, {"text_idx": "#000003", "text": "Aknad, mis on interjo\u0308o\u0308ri lahutamatu osa, vajavad just pimedal ajaperioodil erilist ta\u0308helepanu. Variante akende katmiseks on sama palju kui elanike maitseid ja vo\u0303imalusi. O\u0303nnestunud kardinavalik vo\u0303ib muuta elamise hubaseks ja nauditavaks, ebao\u0303nnestunud kardinaost vo\u0303ib seevastu rikkuda kogu ideaalse ja meisterliku sisekujunduse."}, {"text_idx": "#000004", "text": "Kardinavalik so\u0303ltub suures osas akende kujust ja ruumi otstarbest. Aknakujunduse ja kardinavalikuga saab iga korteri -vo\u0303i majaomanik ise suurepa\u0308raselt hakkama. Ka meie kardinapoed annavad oskuslikku ja meisterlikku no\u0303u nii materjali valiku kui ka o\u0303mblemise osas. Kardinakanga ja va\u0308rvitooni valik on va\u0308ga individuaalne, see so\u0303ltub elanike eelistustest, maitsest ja temperamendist. Silmas tuleb pidada asjaolu, et lisaks dekoratiivsusele on kardinatel mitmeid praktilisi funktsioone. Mo\u0303nes korteris on ko\u0303ige olulisem varjata liigset pa\u0308ikesevalgust, teises summutada tugevaid ja ha\u0308irivaid helisid, kolmandas hoida end to\u0303mbetuule vo\u0303i vo\u0303o\u0303raste pilkude eest. Disaineri tellimine on u\u0308pris kulukas ettevo\u0303tmine ja akende katmine vo\u0303ib eelarvesse suure augu ja\u0308tta. Soovitan usaldada iseennast, panna end ise disainerina proovile, katsetada, pidada no\u0303u ja oodatud tulemus ongi ka\u0308es."}, {"text_idx": "#000006", "text": "1. Akna kujundamisel vo\u0303ib aknad u\u0308leu\u0308ldse katmata ja\u0308tta, kuid see pole parim valik. See muudab ruumi ku\u0308ll valgemaks, kuid sobib ainult ko\u0303rghoonete u\u0308lemiste korruste elanikele. Tu\u0308hi aknaauk ja\u0308tab pooliku mulje ja tekitab elanike kohta provokatiivseid ku\u0308simusi."}, {"text_idx": "#000007", "text": "2. Akna vo\u0303ib katta va\u0308ga o\u0303rna, la\u0308bipaistva ja kerge kangaga, mis loob kodus o\u0303hulise ja romantilise meeleolu. Nende kangaste nimistu on pikk: vuaal, gaasriie, organza, sifoon, tu\u0308ll, pits, musliin, z\u030corz\u030cett, batist. Need kangad on elegantsed, vastupidavad ja mis peamine \u2013 o\u0303hku la\u0308bi laskvad."}, {"text_idx": "#000008", "text": "3. Kui elate kortermaja pa\u0308iksepoolsel ku\u0308ljel, ei soovita valida 100% naturaalset kardinakangast, sest see vo\u0303ib pa\u0308ikese ka\u0308es pleekuda. Parim valik on su\u0308nteetiline polu\u0308ester linase vo\u0303i siidikiuga. Selliseid kangaid on kerge hooldada: neid vo\u0303ib julgelt pesta ja triikida, need ei kaota oma kuju ega va\u0308rvi."}, {"text_idx": "#000009", "text": "4. Tumedad ja tihedad kardinad muudavad ruumi hubasemaks, kuid ka va\u0308iksemaks. Magamistuppa sobivad rasked ja tihedakoelised linased, sametised vo\u0303i villased kangad. Seda tu\u0308u\u0308pi kardinad ei tohiks olla lu\u0308hikesed, vaid peaksid ulatuma po\u0303randani. Hea, kui raskemat tu\u0308u\u0308pi kardinad oleksid o\u0303mmeldud voodrile, mis tagab nende vastupidavuse."}, {"text_idx": "#000010", "text": "5. Kui teil on va\u0308iksemad aknaavad ja madalad laed, tasub kardinapuu paigaldada lae alla ja aknale riputada po\u0303randani ulatuvad kardinad. See na\u0308itab akent suuremana ja kogu tuba avaramana."}, {"text_idx": "#000011", "text": "6. Va\u0308rvivalikult vo\u0303ivad kardinad olla seinava\u0308rvist heledamad vo\u0303i tumedamad. A\u0308rge kartke kontrastseid ja eredaid va\u0308rve! Te ei eksi, kui valite kardinad u\u0308hes toonis vo\u0303i tooni vo\u0303rra o\u0303rnemad vo\u0303i tumedamad kui pehme mo\u0308o\u0308bel vo\u0303i vaip. Kardinad, mis on valitud seinava\u0308rviga toon toonis, sulanduvad ruumi ja muudavad elutoa na\u0308iliselt avaramaks. Vertikaalsed triibud to\u0303stavad lae ko\u0303rgemaks, aga horisontaalsed muudavad ruumi visuaalselt laiemaks."}, {"text_idx": "#000012", "text": "7. Kui teil on va\u0308ikesed lapsed vo\u0303i koduloomad, tuleb pikkade, maani ulatuvate kardinatega olla ettevaatlik, sest pikad kardinad vo\u0303ivad ko\u0308ita laste ja loomade ta\u0308helepanu ning muutuda ma\u0308nguobjektideks."}, {"text_idx": "#000013", "text": "8. Juhul kui te vajate maksimaalset kaitset pa\u0308ikesekiirte eest, siis kasutage rulookardinaid. Neid on erinevatest materjalidest ja erineva la\u0308bipaistvusega. Mis ko\u0303ige olulisem \u2013 need pimendavad toa ja katavad teie aknad ta\u0308ielikult."}]